Helsedepartementet avviser nok en gang byrådets ønske om underlivskontroll av jenter i risikogruppen for kjønnlemlestelse.

Byrådet søkte om det samme i 2008, men fikk da blankt nei.

Hensikten er både å forhindre at jenter blir sendt til hjemlandet for omskjæring og å hjelpe de som allerede er kjønnslemlestet.

Byrådets forslag er systematisk diskriminering. Marianne Borgen (SV)

Nå foreslår SV å kontrollere alle jentebarn, ikke bare dem i risikogruppen.

Vil også sjekke etnisk norske barn

Marianne Borgen (SV) Foto: Stig Weston

Ordførerkandidat Marianne Borgen mener en kontroll av alle jenter vil fjerne stigmatisering av enkelte grupper, men også avdekke helseproblemer.

– Byrådets forslag er jo egentlig en systematisk diskriminering av en gruppe jentebarn. Vi vil ha underlivssjekk av alle jenter, også etnisk norske.

Hun tror det vil bidra til å avmystifisere jenters kjønnsorganer, som hun i dag mener er tabubelagt.

Vil avdekke ulike helseproblemer

– Gjennom å innføre underlivssjekk som en helt naturlig del av helsesjekken som barn skal få, kan vi avdekke helseproblemer av ulik karakter.

Borgen tror man på denne måten kan avdekke både kjønnslemlestelse, sykdommer og seksuelle overgrep som barn utsettes for.

– Her har sikkert byråden de samme intensjonene som SV har, men de har en helt feil måte å gjøre det på, sier Borgen.

– Uaktuelt

Statssekretær Robin Kåss (Ap) Foto: NRK

Helsedepartementet avviser byrådets forslag om obligatorisk underlivssjekk av alle jenter i risikogruppen.

– Også SVs forslag om å kontrollere alle jenter er uaktuelt fordi det strider mot menneskerettighetene hvis dette ikke er frivillig, sier statssekretær i Helsedepartementet, Robin Kåss.

Hva med når kontrollen gjelder alle, uavhengig av etnisk bakgrunn?

– Et viktig prinsipp i menneskerettighetene er retten til privatliv og det betyr at man ikke kan foreta undersøkelse av underlivet på personer når man ikke har mistanke om at det har skjedd noe staffbart, sier han.

Det å tvinge personer som ikke har gjort noe galt til å bli utsatt for en underlivsundersøkelse, det er noe det ikke er adgang til. Statssekretær Robin Kåss (Ap)

Kåss er likevel glad for at det settes fokus på kjønnslemlestelse.

– Det er viktig at det blir jobbet hardt for å unngå kjønnslemlestelse, men dette drastiske forslaget vil helt klart være i strid med menneskerettighetene, sier han.